khistorydata/jeongjo-sjw-relations huggingface dataset:
정조 3년 · 목
敎曰。各都監堂郞以下員後工匠等。竝書啓。○敎曰。殯宮魂宮都監都提調議政府左議政徐命善。鞍具馬一匹面給。提調禮曹判書鄭光漢。戶曹判書金華鎭。竝加資。行副司直韓光會。兵曹參判鄭民始。熟馬一匹賜給。都廳義州府尹鄭志儉。前已加資。熟馬一匹賜給。郞廳刑曹正郞趙鎭憲。工曹。佐郞徐直修。司僕主簿洪樂顯。文化縣令金復仁。竝陞敍。前正郞李東賓。禮曹正郞崔大奎。竝兒馬一匹賜給。魂宮修理所監造官童蒙敎官李義敎。欑室魂宮別工作監役官繕工監役宋煥程。殯宮內修理所監役官繕工假監役鄭若淳。殯宮別工作監役官繕工奉事沈銓。竝陞六。已陞六者陞敍。補堦所監役官繕工監役金思善。直長除授。別看役僉使許圭。折衝申英竝加資。計士金泳。令本衙門高品付料。錄事計士工匠員役等。令該曹依定式參酌。分等磨鍊施賞。又敎曰。園所都監都提調議政府左議政徐命善。厩馬一匹面給。提調漢城判尹具善復。議政府左參贊洪樂性。竝加資。資窮者熟馬一匹面給。行副司直韓光會。禮曹判書鄭光漢。各熟馬一匹賜給。都廳吏曹佐郞金憙加資。郞廳副司果柳曾養。工曹佐郞徐直修竝陞敍。前正言李東賓。京郞廳兵曹佐郞崔顯重。各兒馬一匹賜給。監造官副司勇金師柱。別工作繕工監奉事尹昌胤。竝陞六。分長興庫直長兪洪柱。相地官觀象監敎授安思彥。各兒馬一匹賜給。方外地師禮賓奉事金基良。參奉柳東亨。竝陞六。士人鄭餘慶相當窠調用。監董別看役僉使許圭。折衝申英金夢臣。嘉義鄭東仁。閑良丁遇泰。直赴張光郁。竝加資。計士醫員。令該衙門高品付料。員役工匠等。令該曹依定式參酌。分等磨鍊施賞。又敎曰。禮葬都監都提調議政府左議政徐命善。鞍具馬一匹面給。提調禮曹判書鄭光漢。戶曹判書金華鎭。竝加資。行副司直韓光會。都廳鄭志儉。竝熟馬一匹賜給。郞廳刑曹正郞趙鎭憲陞敍。工曹佐郞徐直修。前佐郞李東賓。各兒馬一匹賜給。監造官司饔奉事鄭東愈。奉常奉事金夏璉。別工作繕工奉事沈銓陞六。監造官奉常主簿吳壽民。分長興庫奉事李性重。分典設司別檢朴賢秀。燔造官司饔直長李㝡源。兒馬一匹賜給。錄事計士員役工匠等。令該曹依定式參酌。分等磨鍊施賞。又敎曰。長生殿都提調議政府領議政金尙喆。熟馬一匹賜給。提調禮曹判書鄭光漢。戶曹判書金華鎭。各半熟馬一匹賜給。工曹判書韓光會鄭好仁。各兒馬一匹賜給。都廳禮曹正郞金文澤。工曹正郞南述毅。郞廳尹昌胤。各兒馬一匹賜給。繕工主簿申光弼加一資。資窮者代加。內梓室參匠金德重。依例帖加成給。計士員役工匠等。令該曹依定式分等。參酌磨鍊施賞事分付。又敎曰。表石陰記製述官行副司直李徽之。書寫官兵曹參判鄭民始。誌文製述官議政府右參贊黃景源。書寫官漢城府左尹李性源。誌銘製述官成均館祭酒宋德相。書寫官開城府留守李鎭衡。哀册文製述官行判中樞府事蔡濟恭。書寫官吏曹參判兪彦鎬。御製挽章書寫官判敦寧府事具允鈺。贈玉帛官昌城尉黃仁點。各熟馬一匹賜給。神主題主官吏曹參議柳戇加資。丁字閣上梁文製述官弘文館副修撰金宇鎭。書寫官副司果李儒慶。各半熟馬一匹賜給。挽章書寫官前正李亨元等八人。各兒馬一匹賜給。又敎曰。頓遞使漢城判尹具善復。陪往大將行副護軍具明謙。各半熟馬一匹賜給。從事官副正申大偀。僉正韓光。迪各兒馬一匹賜給。又敎曰。初銘旌書寫官行副司直尹師國。改銘旌書寫官行副司直李秉模。各熟馬一匹賜給。代奠官西春君爗加資。啓欑室兼拭梓室及覆土官昌城尉黃仁點。熟馬一匹面給。封閉官司憲府掌令南鶴聞加資。又敎曰。捧敎命竹册銀册諡印哀册等執事校理尹行元等十二人。半熟馬一匹賜給。擧案執事工曹正郞洪秉德等十五人。差備官軍資判官沈宗之等十七人。各加一資。資窮者代加。率舁梓室官海溪君★(火+集)。熟馬一匹賜給。舁梓室官訓鍊副正洪志浩。都總經歷朴基豊。各半熟馬一匹賜給。羽葆捧持官繕工副正尹心緯。遷奠時執巾掌苑奉事李英遠。拭梓室執事冰庫別檢朴光晦。執水奉常僉正韓㵛。各兒馬一匹賜給。攝相禮副司果李亨元李枰。竝加資。贊儀趙時種守令除授。攝贊儀引儀金彥國閔憲。竝陞敍。捧贈玉帛官工曹佐郞曺暈振等二人。攝司僕僉正副司果李學源。各兒馬一匹賜給。東西唱引儀李範天崔璹。引接引儀沈遇金南瑞。竝陞六。通禮院禮曹員役擧案啓下人。令該曹參酌施賞。禮曹書吏趙光國。前後效勞。非比尋常。帖加成給。大輿擔領率衛將李春馨等六人。竝上弦弓一張賜給。又敎曰。分副總管李★(土+甲)。分兵曹參議尹師國。各半熟馬一匹賜給。分都總都事閔百恒。分兵曹正郞朴聖集。各兒馬一匹賜給。又敎曰。仁淑元嬪初喪結裹梓室下玄室時執事江華留守洪樂純。右副承旨洪樂彬。順安縣令洪樂淵。司僕主簿洪樂顯。義興縣監洪樂莘。各半熟馬一匹賜給。幼學洪泰榮。進士洪益榮。幼學洪福榮洪㝡榮。副司果柳曾養。弘文校理柳孟養。文化縣監金復仁。藝文館待敎金勉柱。繕工監役李濟遠。進士李義翼。咸興判官金獻柱。各兒馬一匹賜給。又敎曰。陪從承旨行都承旨沈頤之。禮房承旨左承旨尹冕東。取土承旨左副承旨洪樂彬。各半熟馬一匹賜給。陪從史官事變假注書朴奎淳。兼春秋宋益中。各兒馬一匹賜給。陪從政院吏隸。各木綿一疋題給。又敎曰。陪香官校書正字孫處仁。禁漏奏時官朴興元等十四人。各兒馬一匹賜給。香室忠義守僕禁漏下人等。考例參酌施賞。又敎曰。尙傳中官金允謙。別侍衛中官金明佑。竝加資。神輦挾侍中官吳浚謙李允默。竝加資。資窮則熟馬一匹賜給。魂帛差備中官金得麗。熟馬一匹賜給。御題挽章奉持中官高夢賢。虞主差備中官文鳳億。俗主差備中官梁大宜。神主奉審時中使方得賢。竝加資。敎命竹册銀印諡册諡印哀册等差備長番中官金壽光等九人。各半熟馬一匹賜給。出入番中官趙光濂等十一人。各兒馬一匹賜給。銘旌及趺差備出入番中官崔基平等二人。贈玉帛及匱臺卓等差備出入番中官韓光佑等八人。魂帛奉大輿及宮人行帷帳差備出入番中官申益喆等二十人。大輿前實果進止及五色燭籠紅蓋靑陽繖靑扇旌旄節鉞素扇素蓋及趺烏杖等差備出入番中官韓宅臣等四十一人。步行奉神輦扶策等差備出入番中官金夢賚等三十四人。竝各加一資。資窮者代加。歸遊赤丁志完等三十人。各兒馬一匹賜給。又敎曰。殯宮次知中官金德九金景佐。造果次知中官李允默。熟馬一匹賜給。從事中官金商彥等三人。今內侍府陞敍調用。內需司造果監董官別坐李枝盛。兒馬一匹賜給。殯宮都薛里金景佑李漢謙。熟馬一匹賜給。薛里中官李春華等二人。進止差備中官李景潤等四人。亦有內侍府陞敍調用。籠排及哭差備中官金世興等十二人。兒馬一匹賜給。無職者令內侍府復職調用。又敎曰。宣諡時哀册差備長番中官吳浚謙梁大宜。各半熟馬一匹賜給。哀册差備出入番中官咸昌郁韓宅臣。排案床差備中官金義喆朴昌覃。讀册床差備中官金興喆。各兒馬一匹賜給又敎曰。表石前面御筆北漆神主光漆寫字官安福臣。表石塡紅諡册塡紅哀册塡金書員崔得賢。竝加資。又敎曰擇日官姜熙輔等三人。令本衙門高品付料。又敎曰。殯宮司鑰金壽完太命喆。神輦司鑰崔昌福。竝加一資。資窮者兒馬一匹賜給。扶策別監十八人。練結別監十五人。虞主別監十一人。米布參考前例磨鍊題給。神輦別監十六人。神輦陞降別監四人。各木一疋題給。神輦。燭籠假別監十人。侍衛假別監二十人。魂帛輿前燭籠假別監十人。侍衛假別監二十人。大輿前燭籠假別監三十人。嘉禮時燭籠假別監八人。各布一疋題給。一人雖兼數事。毋得疊受。又敎曰。殯宮事知守僕李昌彬帖加成給。別監韓泰赫書題除授。其餘守僕別監。當自內施賞。勿論。又敎曰。仁淑元嬪初喪時復差備中官金景祜。事當加資。而旣已資窮矣。代加亦多有例。中官金性完加資。又敎曰。今番賞典。一人雖魚數事。毋得疊受。
정조 3년 · 강
命未下直守令。皆令明日辭朝。
정조 3년 · 강
以李敬懋爲左邊捕盜大將。李漢昌爲禁軍別將。口傳也。
정조 3년 · 강
有政。吏曹判書鄭尙淳。參判兪彦鎬進。
정조 3년 · 목
以權以綱爲校理。李秉鼎爲禮曹參判。徐有防爲承旨。○敎曰。直閣今日政差出。○以金宇鎭爲直閣。鄭餘慶爲禮賓參奉。餘慶。初仕也。
정조 3년 · 강
命靈巖郡於蘭鎭淸人漂泊。與前古群山漂人咨文撰出。轉致北京。
정조 3년 · 목
備邊司啓言。卽見全羅監司鄭一祥狀啓。則以爲。異國人七十七名。漂到於靈巖郡於蘭鎭露兒甫吉而島間。而考其票文。則果是淸人商船之漂泊者。而渠輩情願。待風從水路速歸云矣。待其發送狀聞之來。與前漂來古群山漂人咨文。竝令槐院。一體撰出。下送灣府。傳送鳳城。請轉致北京。允之。
정조 3년 · 목
廣州府尹宋煥億進前。予曰。予於本府。以爲得人。數遞之餘。積弊可悶。而以目下事言之。今年異於他年。故將欲往謁 寧陵。路過山城。此亦預爲知悉可也。驪州牧使朴師崙進前。予曰。速爲下往。書心爲治可也。鍾城府使任觀周進前。予曰。此是邊門。撫摩之政。守禦之軍。着意爲之可也。梁山郡守金載人進前。予曰。梁山聞是弊邑云。蓋加盡心可也。靈巖郡守黃泰彥進前。予曰。漂人出來。曠官可悶。速往可也。予曰。今番守令。多是御史論效之代也。不治之餘。尤不可放心。此後亦當有廉探之道。着意爲之。且今番宋銓亦處分。而夫馬久留。爲弊不些。從速下去可也。
정조 3년 · 강
遞承旨鄭元始。
정조 3년 · 목
元始不爲仕進。敎以許遞。
정조 3년 · 강
副總管李秉鼎疏辭新資。賜批。
정조 3년 · 목
批以。陞資晩矣。卿其勿辭行公。
정조 3년 · 강
左議政徐命善箚辭錫馬之典。賜批。
정조 3년 · 목
批以。廏駟之錫。式循彝典。所辭不已過乎。卿其安心領受。仍命遣史官傳諭。
정조 3년 · 강
遣承旨。詣 宗廟 永寧殿奉審摘奸。
정조 3년 · 목
予曰。 肅廟朝丁酉年日記。 先王朝庚申年日記。持入。予曰。注書科榜何榜。科題何題。姜彙鈺曰。乙未九日製。以賦登第。而題則坐南薰殿元顗侍矣。予曰。殿試題何題。彙鈺曰。祝有年箴矣。予曰。科作誦奏可也。彙鈺誦奏。予曰。旣是節製。則赴於何殿試乎。彙鈺忘未能仰對。予曰。渠之科名。渠可不知乎。乙未年有追殿試。豈付於此科乎。彙鈺曰。似然矣。予曰。庚申年九月日記持入。
정조 3년 · 강
重推假注書姜彙鈺。
정조 3년 · 목
敎曰。假注書姜彙鈺奏對言語。極爲妄屑。從重推考。
정조 3년 · 강
遞承旨蔡弘履。
정조 3년 · 목
弘履不爲仕進。敎以。許遞。
정조 3년 · 강
召見都監堂上于誠正閣。左議政徐命善。判尹具善復。知事洪樂性。行司直韓光會。
정조 3년 · 목
予曰。今番園役。卿等勞矣。得無爲弊於民間之端乎。命善曰。別無爲弊之端矣。予曰。今日欲爲 陵幸傳敎矣。○敎曰。左相旣奏。再明日領左相戶禮判畿伯守禦使。使之來待。
정조 3년 · 강
寧陵親祭。 英陵展謁。命以來月初擇入。
정조 3년 · 목
敎曰。今年卽己亥也。禮當往拜 寧陵。而春初。以爲念民間之艱食。果未遑矣。今則年事庶幾就緖。且程途亦遠。若待草記而下敎。則似多窘迫。旣問大臣。驪州寧陵親祭後。詣 英陵展謁。以來月初擇入。又敎曰。今番行幸之路。卽庚戌以後初行之事。凡治道之際。如有侵犯田畓之弊。則固當嚴禁。而況村閭之逼側塚墓之傍近者。必多有之。此則一切勿犯。俾無毀撒蹂躝之弊事。預令畿伯知悉。爲先審察形止後。後日登對時以奏。又敎曰。今番船艙時。船人等許多弊端。不可勝言。工判親執凡事。毋委下吏。如有俸債貽弊等事。現發於廉問之時。則下吏當直施重律。堂郞亦難免嚴勘。預爲知悉。另加飭勵事嚴飭。又敎曰。出宮日山城宿所。翌日利川宿所。翌日詣 陵所行祭後。驪州邑內宿所。翌日還到利川宿所。又翌日山城宿所。以此知悉擧行。又敎曰。宿所一款當下敎。展拜日子。以此推移擇入。○禮曹。以吉日推擇啓稟。敎以。以初三日定行。
정조 3년 · 목
敎曰。承傳色中官。不成貌樣。方得賢劉仁默金性完。竝汰去。
정조 3년 · 강
以鄭民始爲承旨。前望也。
정조 3년 · 강
命都承旨沈頤之。兵曹參判除授。
정조 3년 · 강
遞承旨尹塾。以柳義養代之。
정조 3년 · 목
敎曰。同副承旨來任進云。許遞。又敎曰。承旨有闕。前望單子入之。待下批牌招察任。
정조 3년 · 강
遞承旨洪樂彬。以李義翊洪國榮爲承旨。
정조 3년 · 목
敎曰。右副承旨洪樂彬。今日不爲仕進云。許遞。又敎曰。戶曹參判李義翊。承旨除授。又敎曰。行副司直洪國榮。都承旨除授。
정조 3년 · 강
命宮闈令攝相禮攝司僕寺僉正差出。
정조 3년 · 목
禮曹啓言。仁淑元嬪魂帛。今七月初十日五虞祭畢後。陪進園所埋安事。已爲節目啓下矣。宜有魂帛出納及神輿陞降贊請等。節宮闈令攝相禮攝司僕寺僉正。令該曹差出。請以爲擧行。允之。
정조 3년 · 강
判下兵曹寧陵幸行時軍兵磨鍊草記。
정조 3년 · 목
因該曹草記。敎以。訓局御營隨駕。禁營留都。總營亦爲依定式留都。而隨駕禁軍騎士番數及馬步軍哨數。留都軍兵數爻。新舊番合用事。外方軍兵徵發事。傡爲溯考戊辰癸酉庚戌庚申各年曹上謄錄。秩秩抄出。區別年條及各名色。更以草記列錄稟處。待下批。以爲依此擧行之地可也。
정조 3년 · 강
命時囚金道淳等議處。
정조 3년 · 목
義禁府啓言。永川前郡守金道淳。新寧前縣監徐邁修。帖價租以錢代納。請刑推得情。敎以。除刑推得情。又啓言。高山察訪宋銓。不有昨年定式者。已是無嚴。而況以差員辭陛之後。一味隱處。至於狀聞之境。請議處。允之。
정조 3년 · 강
召見藥院提調于誠正閣。都提調徐命善。提調具允鈺。
정조 3년 · 목
命善曰。夜間聖體若何。予曰。大體則比昨少減。而尙有憊苶之症。可悶矣。命善曰。似是一時暑症矣。予曰。口味亦不開。可悶。命善曰。湯劑當更爲議定煎入矣。
정조 3년 · 강
單付檢閱鄭東浚。
정조 3년 · 강
命都目日。以望間擇入。
정조 3년 · 강
命兵曹取才。卽爲擧行。
정조 3년 · 목
敎曰。都政之踰月。可悶。兵曹之取才等事。雖明再明。卽爲擧行事分付。
정조 3년 · 강
洪忠監司李明中疏辭新除藩任。賜例批。
정조 3년 · 강
知事洪樂性。黃海監司金熤疏辭新資。竝賜批。
정조 3년 · 목
竝批以。今者賞典。乃遵舊例。卿其勿辭行公。
정조 3년 · 강
吏曹判書鄭尙淳上疏自引。賜批。
정조 3년 · 목
疏略曰。臣日前政命之久稽。昏迷所致。而越俸之未勘。特出曲貸之聖渥。臣方戴罪縮伏。不意飭敎荐降。仍有牌望勿捧之命。控辭無階。終未免黽勉冒膺。反顧初心。已切惶愧。日昨政牌。適降於身在祭班之時。咫尺天陛。三違嚴召。威罰不加。促敎繼下。情窮勢戲。遂不得不冒赴政席。從今以往。惟當力辭乃已。乞察臣難冒之義。亟命鐫改。批以。卿又何過引。當初處分。已盡開釋。則豈料處義之轉至於此也。大政不遠。卿其勿辭行公。
정조 3년 · 강
諭儒賢宋德相。
정조 3년 · 목
敎曰。近因膠擾。又患暑感。久未迎接矣。卿其明日入待事。遣史官傳諭于儒賢處。
정조 3년 · 목
予曰。都政將於望前爲之耶。國榮曰。兵曹取才。似有未及之慮矣。予曰。宣薦禁軍出後。則取才不多矣。國榮曰。宣薦禁軍。亦有取才矣。予曰。遠 陵動駕。不可不預議凡節。故今日有諸臣入侍之命矣。國榮曰。臣亦以訓局事。有稟定者矣。予曰。何事乎。國榮曰。步軍八哨。當爲隨駕。而除其雜頉及攔後等軍。則數甚苟艱。禁御兩營處所。若以該營軍仍直勿替。則可以分排。而一經稟達。然後可以擧行矣。予曰。諸臣入侍時奏達也。
정조 3년 · 강
召見領議政以下于誠正閣。領議政金尙喆。左議政徐命善。守禦使徐命膺。禮曹判書鄭光漢。戶曹判書金華鎭。京畿監司鄭昌聖。訓鍊大將洪國榮。
정조 3년 · 목
予曰。 陵行旣定。似多有預有稟定者。故召卿等。予曰。 兵判年老。遠 陵幸行。勢難隨駕耶。尙喆曰。果如聖敎。似有變通之道矣。命應曰。今番驪州利川。俱爲宿所。驪州扈衛。加數磨鍊何如。予曰。不必加定。 陵所則不過暫時展拜之間。以 陵所扈衛軍。仍用於驪州宿所可也。命膺曰。布城。庚戌年。只設於利川宿站。而驪州則以過站不設布城。今番則似當加設。予曰。置之。山城布城。亦依舊例置之可也。
정조 3년 · 강
命江原監司勿令出待。
정조 3년 · 목
領議政金尙喆啓言。自前動駕於經宿之地。則諸道監司。例有待候境上之事。而江原監司。則所處信地。以其畿甸接界之故。庚戌 陵幸時。勿令出待。今亦依前留營之意。請分付。從之。
정조 3년 · 강
命各司支供除減。大臣衙門勿論。
정조 3년 · 목
領議政金尙喆啓言。自前動駕。若或動駕稍遠。日子差久。則隨駕百官。輒皆自持飯矣。各司支供。請竝除減。敎以。以此嚴明分付。大臣衙門。事體自別。此則勿論可也。
정조 3년 · 강
命古群山漂人衣袴。精造分給。
정조 3년 · 목
領議政金尙喆啓言。卽見全羅監司鄭一祥狀啓。則萬頃古群山漂人。不願受暑月衣袴。以待朝家處分矣。聞其還發。在風高後。所着衣袴。一依靈巖漂人例。請精造分給。從之。
정조 3년 · 강
命諸道合操與輪操。竝依定式設行。
정조 3년 · 목
領議政金尙喆啓言。守禦使徐命膺狀啓以爲。本廳屬三營束伍及左右牙兵。今秋合操。何以爲之。總戎使金孝大狀啓以爲。坡州長湍束伍軍兵等今秋輪操。何以爲之。江華留守洪樂純狀啓以爲。鎭撫軍兵及外四營今秋合操。依例設行。而統禦營。今旣移屬本府。舟師操鍊。亦當依例設行。而秋操則畿海兩道。各其前洋鍊習。已有定式。依此擧行。永宗防禦使許侙狀啓以爲。臣營今已移屬於統禦營。水操依統禦使啓下關擧行。而陸軍等今秋陸操。依例擧行。洪忠兵使吳載熙秋操取稟狀啓。今秋習操巡歷及各鎭營將巡點等事。黃海兵使具以謙狀啓。今秋習操及各邑鎭軍器點視與別武士鄕騎士武學都試設行事。平安兵使金相鈺狀啓以爲。今秋淸北各邑鎭巡操。依例擧行。全羅兵使金海柱狀啓。今秋巡操巡點。只依例擧行事。竝令廟堂稟旨分付矣。竝令依定式設行。海西之勸別武鄕騎士武學都試。請亦令一體擧行。予詢左相將臣。左議政徐命善啓言。戎政近久不修。今年則不可不行之。而至於守總兩營。適當遠 陵幸行之時。似宜有軫念民弊之道矣。訓鍊大將洪國榮啓言。臣亦與大臣之意同矣。從之。
정조 3년 · 강
命守禦廳給代米。惠廳還推。守禦廳還推結錢。
정조 3년 · 목
左議政徐命善啓言。向來惠廳堂上。以守禦廳給代米四百三十石。自今永不出給事。陳達蒙允矣。臣溯考本事始末。則當初結錢磨鍊時。水原廣州。以防營獨免結錢。其後水原府。以總廳軍額之有弊。因民人等狀。盡罷軍額。以結錢收送總廳。以爲結代之費。行之數年。百弊俱蘇。故廣州留守亦因此事。論理狀聞。以爲軍官軍保一千八百名。太半黃口流亡。一府民情。願出結錢。以矯此弊。如水原之例云云。下備局覆啓。遂自均廳。收納其結錢。而以四百三十石。出給本府。以爲將士支放之資。及夫還鎭之後。一百四十五石。送于廣州府。二百八十五石。留之守禦廳。今若永罷此米。則本廳姑無論。廣州府一朔支放全關。逐年引用。若過十二年。則一年支放全關。此其爲弊。不可勝言。今若以四百三十石米。留置惠廳。而所捧結錢。準數還付於守廳。以補營府之支放。事順名正。請下詢大臣處之。予詢大臣。領議政金尙喆啓言。當初四百餘石米。果是結錢之代。則今於本米還推之後。竝與結錢而都失者。守禦使所達。無怪其如此。錢則使之還推。以爲將士支放之需誠好矣。左議政徐命善啓言。給代則惠堂旣已推去。守禦廳則還推其結錢。以爲營府支放之資。事甚順便矣。從之。
정조 3년 · 강
命山城城操一面擧行。
정조 3년 · 목
左議政徐命善啓言。臣於再昨筵中。伏承鍊兵館前試閱軍兵之敎。故退問地形廣狹。則坐作進退。不可論云。軍無坐作進退。不能成軍容矣。山城城操。關然不行。將近二十年云。今番若行一面操。則以廣州上下道所在牙兵二哨。城內僧軍一哨。赴擧武士中守堞軍官二百名。其餘城中標下雜色。通而計之。足可爲千人。除其治道等雜役。排列於西南一面。擧行城操。而自上御西將臺。下覽其節奏則似好。從之。
정조 3년 · 강
命山城南門外諸臣乘馬。
정조 3년 · 목
禮曹判書鄭光漢啓言。自上御步輦。則陪從人員。例皆步從矣。山城南門外東門外。道路頗險。戊辰年則只大臣乘馬。庚戌年則陪從諸臣。竝因特敎而乘馬矣。今番則何以爲之。敎以。以乘馬磨鍊可也。
정조 3년 · 강
命幸行人馬糧料米太劃給。
정조 3년 · 목
京畿監司鄭昌聖啓言。每當遠 陵幸行之際。朝家爲軫畿驛之殘弊。或許米太之劃給。使之接濟於京中聚待之時矣。向在庚申。豐德 陵幸時。亦有米太各一百石劃給之例。今番新穀未盡登熟。人馬糧料。辦備甚難。依庚申例。賑廳米太量宜劃給。請俾免飢困之患。敎以。考例爲之可也。
정조 3년 · 강
命幸行時。京司下屬情債嚴飭。
정조 3년 · 목
領議政金尙喆啓言。今番幸行時。外邑除弊之前後飭敎。若是申嚴。而京上司下屬輩。不悛舊習。稱以情債。若或有從中侵懲之弊。則不但犯者之當被重律。不能察禁之官員。亦難免論責。請以此各別嚴飭。從之。
정조 3년 · 강
命守禦廳。以明年添餉條區劃需用。
정조 3년 · 목
守禦使徐命膺啓言。今番擧行之際。自多有費入。而以本廳如干財力。萬無策應之望。臣於頃者。南漢添餉米昨年條一千三百餘石。業已輸送山城。而明年添餉。本廳又爲當次。若以關西小米二千石。預爲區劃。姑先推移用之。而添餉米明年某條。經紀變通。則庶可有措手之道。予詢大臣。領議政金尙喆啓言。本廳目下需用。必有費入。而無他區劃之處。依此許施。勢不可已矣。左議政徐命善啓言。以明年添餉條。區劃需用。誠爲便當矣。從之。
정조 3년 · 강
遞兵曹判書權噵。
정조 3년 · 목
敎曰。當此遠 陵幸行。耆社之臣。勢難以本兵陪往。旣詢大臣。兵曹判書權噵。今姑許遞。
정조 3년 · 강
命山城試士翌日。仍設城操。
정조 3년 · 목
敎曰。 祖宗朝展謁驪州 陵寢。還御淸心樓。有試士之例。今番則回到山城翌日試士。只廣州驪州利川人赴擧。武士亦依此擧行。而武科則依松都別試例。先期命官設初試於山城事分付。又敎曰。試士翌日。仍設城操。以此知悉擧行事。分付該營。
정조 3년 · 강
命鄕軍糧饌分給。
정조 3년 · 목
敎曰。當此秋務方殷之時。許多軍兵之徵發可悶。今番 陵行時。總戎使只率訓御隨駕。餘軍弘化門外結陣留都。水原軍兵勿爲徵上。禁御兩營八月下番軍。依舊例待回鑾後。還送。鄕軍之愆期滯京。不可無軫恤之道。留京間糧饌。參量分給事分付。
정조 3년 · 강
命馬兵一哨。屬之宿衛。
정조 3년 · 목
敎曰。旣有下敎。馬兵隨駕四哨外。自本營抄出一哨。稱以攔後別隊。屬之宿衛所。
정조 3년 · 강
命行司直李徽之。吏曹判書除授。
정조 3년 · 강
命自山城到利川晝停。以慶安擧行。
정조 3년 · 목
敎曰。自山城行宮。到利川時。勿設大小晝停。兩處只設一晝停。處所。以慶安擧行事知悉。
정조 3년 · 강
命今秋冬等宿衛將士內試射時。訓鍊院官員多數待令。
정조 3년 · 목
敎曰。今秋冬等宿衛將士內試射時。應射放人名。比前甚多。呼名監的傳箭告箭執錚尺量執鼓等官。勢難只以宣傳官軍器寺官員分排用之。訓鍊院官員。多數待令。使之推移擧行事。分付宿衛所。
정조 3년 · 목
予曰。今番 陵行。必欲除弊。今日有所下敎者。果將有實效耶。民始曰。外邑除弊則果大矣。而儲置米會減者多矣。予曰。今番 陵幸。幾道驛馬上來乎。民始曰。洪忠江原兩道驛馬上來云矣。予曰。以畿驛言之。馬位田之預賣。誠爲大弊。外方亦必如是矣。民始曰然矣。予曰。吏議望幾人乎。民始曰。山林及李秉模李敬養矣。
정조 3년 · 목
予曰。近因悲擾。且値多事。久未延接。故予方有感候。而特强作召卿耳。德相曰。得聞聖候欠和。臣心憂慮。誠不自勝矣。予曰。今年是己亥。而卿又上來。此際謁 陵。誠不偶然耶。卿雖不能隨駕。或先或後。只參行禮之時。則似不勞矣。德相曰。賤臣筋力苟可堪。則敢不隨駕乎。予曰。驪州山林。何時上來云乎。德相曰。似當從近上來矣。予曰。今年暑熱。殆若無前。卿於旅邸。何以爲過耶。德相曰。幸得支堪矣。予曰。予患感冒。且定 陵行。自多擾擾。久闕講筵。誠極可悶。故擬於數日後爲之。卿亦入參好矣。聞卿有鬢腫云。輕重何如。德相曰。方付藥。未見效矣。予曰。久未延見。有何欲奏之事。德相曰。 孝宗大王。當不忘忍痛含冤四字。彼國常稱以虜國。則本陵祭享時祝文。用彼國年號。臣意則似未安。只書以年月干支似好矣。予曰。卿言誠然矣。德相曰。文廟祝式。則亦不必盡如是矣。予曰。 文廟祝式。則已改之矣。德相曰。許衡黜享事。有所陳達。而許衡卽被髮左衽之人也。其不可侑配於 文廟。義理較然。此在聖斷之何如矣。予曰。卿言好矣。而事係重大。當以卿言。問議於在外諸儒賢而決之矣。德相曰。曾以科制田制事。有所仰達矣。第井田雖卒難行之。若追先王之遺制。或爲均田與量田。詳爲區別。則陳起自別。田賦自均矣。且科制亦依古經之遺意。以作一時之良法似好矣。予曰。卿言果好矣。第法久弊生。理所必至也。明經則本爲通明經義。而近則不過爲記誦而止。製述則本欲討論經綸。而近亦不過爲掇拾而止。未知行何法制而可以革捄也。予亦自前意謂治化庶幾可興。勵精圖治者。數年于玆。而終無好策。誠爲悶然。大抵科字出後。士趨殊歧。俗習不古。雖有法制。若不得人。則行之實難。非法之無也。以今之制。推而上之。求合於古規。則所謂增廣之科。事不師古。固非三代之制也。至於大比之科。因其勢而利導之。則三物賓興之法。因此可興矣。朱子語類。亦有賦詩簡士之規。賦詩簡士。亦似不悖於古人取士之規矣。然而輓近以來。末流之弊滋生。未知何以則爲好也。且以田制言之。古不有三品九等之制乎。今時則視禹貢亦有異焉。禹貢則有上之上。中之中。下之下田賦。而我國則無非下下之田。故禹貢則下等之田。則猶較數歲之中。以爲常矣。而我國下等之田。則雖較百歲。難以爲常矣。況我國則山溪居多。難以區劃。雖欲區劃。若不得人。益生其弊。此兩制必得人而後。可以行矣。不然。恐不可輕議也。德相曰。慮始雖難。行之非難。予曰。予豈曰卑無高論哉。第當商議於廟堂爲之矣。予曰。頃日所送親筆。雖不善寫。卿其見之否。德相曰。不勝惶感之至矣。予曰。可以用之否。後面未能詳書耳。德相曰。若得眞本。當爲臣家百世之寶藏矣。予曰。若有之。送之豈難。卽爲遺棄可歎。予曰。驪州儒賢。何時當上來。德相曰。雖未的知。固宜上來矣。予曰。似不欲因其地覲謁也。予曰。兩儒賢偕往於 陵所。則亦是奇事也。先正詩不云乎。有不知何處跪陳辭之句。而今年卿之參拜於 陵所。事豈偶然耶。德相曰。臣無任惶隕之極矣。予曰。今日酬應甚難。卿其退出。德相曰。聖候欠寧。丕勝憂悶矣。予曰。卿亦觸風似難。須善調攝。予曰。章服次送之。卿其受之否。德相曰。感戴無地矣。
정조 3년 · 강
以鄭尙淳爲兵曹判書。前望也。
정조 3년 · 목
敎曰。旣無情勢。又有政命。如是違牌。事甚未安。吏曹判書李徽之從重推考。更爲牌招開政。又敎曰。無情勢之可言者。又何如是違牌。況今本兵。多有時急擧行之事。尤焉敢一味不出乎。揆以分義。誠極未安。兵曹判書鄭尙淳從重推考。更卽牌招。傳授命召。仍令行政。又敎曰。吏兵判牌去來申飭。斯速開政。
정조 3년 · 강
命畿邑守令。待下批當日辭朝。
정조 3년 · 강
有政。吏曹判書李徽之。參判兪彦鎬進。
정조 3년 · 목
以金亮行爲吏曹參議。吳大益爲掌令。權噵爲左參贊。宋德相爲戶曹參判。金光守爲平山府使。姜世晃爲南陽府使。李熤爲竹山府使。尹泰國爲龍仁縣令。李昌遠爲衿川縣監。
정조 3년 · 강
命朴基豊參上宣傳官中相換。
정조 3년 · 목
敎曰。宣傳官多奉命在外。且方有擧行之事。朴基豊參上宣傳官中相換。
정조 3년 · 강
命驛馬添補。各別申飭。
정조 3년 · 목
兵曹啓言。 寧陵擧動時。各差備驛馬入把之數磨鍊。別單書入。而各道人馬。有難仍把。京畿驛馬。則替把於廣州宿所。洪忠江原兩道驛馬。則替把於利川宿所。而各其監營定差員。今月二十六日京中逢點。司僕寺添補京畿驛馬。則從本寺啓下數。直爲入把之意。請分付各該司處。允之。敎以。各別檢飭。無得如前濫雜。復踵前習。則該色郞廳繩以重律。斷不饒貸。以此嚴明分付。
정조 3년 · 강
命前後廂軍磨鍊擧行。
정조 3년 · 목
因兵曹隨駕軍兵列錄啓稟。敎以。前廂訓局步軍八哨。馬軍四哨。後廂御營步軍五哨。騎士三番。磨鍊擧行。挾輦軍六百名。前排二十雙磨鍊。
정조 3년 · 강
飭山城別試糅拏之弊。
정조 3년 · 목
兵曹啓言。南漢山城命官別試武科初試吉日。令日官排擇。則今七月十七日爲吉云。以此日定行。敎以。三邑儒武之試取。蓋出於追踵盛蹟。兼寓慰悅之意也。此係所不已之擧。而若其因仍倖會。致有糅拏之弊。則是適足爲科弊未杜。科弊復作之歸矣。述古作今之意。果安在哉。鄕人無識。雖或犯之。爲官長者。若能早加束濕。而明覈於狀單之際。嚴防於初試之日。則奸何從生。僞亦易禁。又如殿試時。自無紛攔之弊。以此意自本曹枚擧謄關。各別嚴飭于守禦使及京畿監司處。與地方官眼同。細考累式之籍。十分惕念擧行。如是申論之後。或有現發者。則主試之人及該地方官。難免重勘。竝以此意分付。期於無犯之地。
정조 3년 · 강
命殺獄罪人朴世奉定配。居士式。依法照律。
정조 3년 · 목
刑曹啓言。黃海監司殺獄罪人朴世奉獄事更覈啓本啓下者。究其獄情。則不可以一時變招。遽議酌處。嚴刑得情後稟處之意。請分付。允之。敎以。文化縣囚推罪人朴世奉。道臣論啓。旣有意見。苟有可生。豈可一味例推。不卽酌放乎。其在重民命之道。合施傅生之典。特爲減死照律定配。又啓言。平安監司啓本啓下者。究其獄情。則罪人居士式連。打殺其妻實禮次節。旣已承服。依例結案取招。而係是一罪。依法典照律。報議政府。請詳覆施行。允之。
정조 3년 · 강
御春塘臺行別試射。
정조 3년 · 목
予曰。左議政入侍。徐命善進前。予曰。今番山城之科。擧子將多乎。命善曰。畿內三邑。本多擧子矣。予曰。武擧子亦多乎。命善曰然矣。予曰。擧子必有濫雜之弊。各別申飭好矣。予曰。今番 陵行。除弊者果多乎。命善曰。外邑民弊。幾皆除之矣。予曰。日勢尙早。兼行內試射分付。予曰。近來宣傳官不成貌樣。 陵幸時擧行誠難矣。命善曰。此誠可悶矣。予曰。明日問安勿爲之。○敎曰。今秋冬等宿衛所將士內試射時。居首本所別武士朴文彩。依定式直赴殿試。之次敎鍊官出身金聲九。邊將除授。
정조 3년 · 강
御鍊兵館。親臨犒饋。
정조 3년 · 목
具戎服出便次。乘輿出行宮門外。到轅門外。守禦使率中軍以下。跪迎路左。予入作門。詣壇下降輿。登壇陞座。兵曹判書先行參現。宣傳官以下各班。竝行參現禮。守禦使趨入行參現禮。予曰。時原任大臣閣臣玉堂各營大將同爲入參可也。予曰。今番往還。日氣皆好。是可幸也。尙淳跪告饗士禮成訖。予曰。今方還宮。大臣諸臣。先爲退去。班次可也。敎曰。今番三邑減賦。以還耗代減。至於山城。軍餉外。無他糶糴之穀云。雖軍餉。勿拘他邑之例。一竝除耗。使小民皆蒙實惠事。自備局分付該道。
정조 3년 · 목
具戎服出便次。御鍊兵館。予曰。守禦使迎接節目置之。少頃。降座乘馬。出鍊兵館門外。進發出南門外。予曰。軍士房承旨進前。予曰。屢日驅馳之餘。軍兵必多勞憊。且日勢尙早。無或疾驅。緩緩行軍事。分付隨駕各營可也。駕到廣津晝停所。下馬入幕次。予曰。諸軍炊飯。一一爲之。毋或有窘急遺漏之弊事。宣傳官待令旗出去。預爲分付各營可也。敎曰。還宮時。當歷臨 仁明園。百官行禮置之。先後廂軍兵。旣命道上留駐。班列亦令留待路上。予曰。軍兵若一時渡涉。又爲窘速。先廂軍及其他諸軍。先令次次乘船可也。出次乘輿。至船艙所降輿。御龍舟。至西邊船艙所。予曰。軍兵皆已到泊下船乎。承旨李義翊曰。諸軍方下船矣。予曰。姑待諸軍之畢渡。而放下船砲。宣傳官奏曰。今則諸軍皆已渡涉矣。予曰。 先朝庚戌年幸行時。回到此津。以船隻之不備。軍兵未卽渡涉。至有工曹郎廳拿入之。○敎。今則得免此患。殊可幸也。降座乘輿。下龍舟。降輿乘馬。至箭串前路。有一小童擊錚於路傍。予因駐蹕。謂義翊曰。此兒年可十歲以下。而能於衆中紛還之中。排出擊錚。略無畏㥘之色。良可異也。義翊曰。臣亦見之。而如此幼沖之兒。能爲此擧者。果爲異常矣。予曰。使考諠羅將。召入此兒於衛外。試問其年歲之幾何。所訴之何事。以奏可也。命義翊問之。厥兒對曰。矣身年十一歲。而矣父金宗孝以至冤之事。被謫已久。尙未蒙放。情實莫暴。冤痛次骨。故敢志猥越之懼。冒萬死擊錚矣。予曰。此是向來以鑄錢事被謫者乎。義翊曰。然矣。予曰。以十歲幼兒。當初擊錚。已爲異常。而咫尺駕前。其所奏對。鑿鑿有條望。又其涕泣呼冤之狀。足亦令人感動。不意卑微之中。有此了了之類。極可尙也。命義翊諭之曰。見爾擧措。聞爾情原。可矜憐。此則朝家當爲處分。爾其退去以竢也。詣仁明園。至齋室門外下馬。乘輿入齋室。改御翼善冠黲袍。乘輿出齋室。予曰。園所看山時堂郞入侍。予曰。堪輿之說。予雖不解。而大抵看山之法。必取岡麓回抢。明堂深邃之地者。此是當然之理。而今此園所。予始來見。則山勢無一環抱。明當逼臨大路。雖以堪輿家說觀之。不可謂之成局。且以大路之太近穴前。欲爲斷塞此路云。此亦豈不寒心乎。此路乃我朝開國以來。四百年周行之道。則乃欲容易斷塞。無所持難者。抑何意也。其時看山堂郞之意。誠未可曉也。予之倚恃左相顧何如。而今此園所一事。極爲寒心。此道非尋常徑路之比。而乃是自古 陵寢往來之輦路。則一朝欲爲夷塞者。萬萬寒心矣。左議政徐命善曰。聖敎之下。惶恐不知所達矣。予曰。局勢之淺露姑勿論。塞路一節。尤爲不成說之事也。然此豈卿自主掌之事乎。故於卿猶不深咎矣。詣園所降輿。周覽訖。乘輿還入齋室。改具戎服。乘輿出齋室門外。降輿乘馬。出洞口。入興仁門。至敦化門外。謂義翊曰。隨駕士卒之多日勞苦。留都軍兵之晝夜暴露。一時甚悶故。解嚴標信。不待奏請。而直出各營。待標信卽爲解嚴。罷送軍兵事分付可也。予曰。宣傳官分往隨駕諸營及留都營。中軍兵之安否。一一勞問後回奏可也。入敦化門。仁政門。下馬乘輿。由萬安門還內。
정조 3년 · 강
命東南廟將臣致祭。
정조 3년 · 목
敎曰。躬詣瞻拜東南兩廟。遣將臣致祭。日子以十五日爲之。
정조 3년 · 강
放定配罪人金宗孝。
정조 3년 · 목
敎曰。俄於輦路。見尺童之駕前擊錚。使之召問。則擧措足令人感動。聞其本事。當初處分。亦不過一時懲勵。渭原郡定配罪人金宗孝。特爲放送。
정조 3년 · 강
命今番擧動時。記過人一竝分揀。
정조 3년 · 목
敎曰。軍行八日。幸得穩旋。今番擧動時。傳敎記過人。一竝蕩滌。罪雖不輕。其在慰悅之道。合施曠蕩之典。勘罪次出付各營人。一幷分揀。
정조 3년 · 강
訓鍊大將洪國榮以下施賞有差。
정조 3년 · 목
敎曰。內外各營都領宿衛兼訓鍊大將洪國榮。鞍具馬一匹賜給。守禦使徐命膺。熟馬一匹面給。守禦前營將兼廣州府尹宋煥億。大虎皮一令賜給。晝夜試閱時兵曹判書鄭尙淳。半熟馬一匹賜給。壇上執事宣傳官申應周朴基豊吳毅常金益彬。各兒馬一匹賜給。又敎曰。訓鍊都監御前待令敎鍊官金鼎澤。亦甚勤勵。所當別施賞典。加資屬耳。邊將待窠。卽爲調用。又敎曰。京畿監司鄭昌聖。內下大豹皮一令賜給。兩 陵地方官驪州前牧使朴師崙。熟馬一匹賜給。又敎曰。今番陵幸時。駕前入把驛人。依 先朝庚戌年例。自本寺施賞。又敎曰。今番動駕各務差使員。竝書啓。
정조 3년 · 강
命今番上言。皆令限內回啓。
정조 3년 · 목
敎曰。今番上言。多是遠道之人。或有違格。不可以此盡拔。只拔四件外事。其餘幷下各該司。皆令限內回啓。回啓如過限。該房察推。
정조 3년 · 강
命陪從錄册子著成以進。
정조 3년 · 목
敎曰。在前溫泉豐德驪州等遠道。動駕回鑾後。皆有陪從錄册子。陪從群官。以至將士之姓名總數及輦路事實。無小無大。纖悉備載。作爲懲後之道。昨於山城。略已提敎於守禦使矣。此乃仰述之一道。且是曾任文衡之人。今番陪從錄册子。守禦使徐命膺。使之著成以進事分付。
정조 3년 · 강
命宣傳官吳毅常等施賞。
정조 3년 · 목
敎曰。信箭宣傳官吳毅常。內下筒箇一部賜給。申鴻周。內下弓子一張賜給。承傳宣傳官沈默之李尙謙金爔李晢。內下箭竹一部賜給。申鴻周朴基豊金益彬。旣以他事施賞。勿論。
정조 3년 · 강
命南城往蹟。彙類分秩。作成一書。
정조 3년 · 목
敎曰。所重乎山城者。夫豈但爲陰雨之備而已。駕到日。取見邑誌。貿貿疏略。不堪憑信。殊是欠事。況南北漢均是保障。北城則有誌有刊本。獨南城無是云。卿於此等典考。嘗所留意。則古事往績之雜出見聞者。彙類分秩。作成一書。以圖壽傳之方。不害爲尙文獻之一端。卿其遵此編摩事。下諭于守禦使。
정조 3년 · 강
命山城敎鍊官延德雨。善地邊將調用。
정조 3년 · 목
敎曰。守禦廳山城敎鍊官延德雨。曉事頗精。駕前亦多擧行。宜有激勵之政。善地邊將。待窠調用。
정조 3년 · 강
飭致祭畿民之弊。
정조 3년 · 목
敎曰。驪州淑敬公主興平尉墓致祭。初命內侍。更思徒貽民弊。令地方官擧行。執事官亦令以附近邑守令。勿拘常式。減數兼差。廣州淑靜公主東平尉墓及明公主海昌尉墓致祭。亦令地方官擧行。而但於永昌大君明善明惠公主墓致祭。內侍爲之。竝勿騎驛。以除廚傳。此槪爲畿民一分息肩之意。如是下敎之後。若有貽弊之端。不飭之道臣。豈無論責。竝令知悉事。下諭于京畿監司處。
정조 3년 · 강
命鄭彥衡等施賞。
정조 3년 · 목
敎曰。內乘鄭彥衡半熟馬一匹賜給。趙獜逵六品遷轉。御乘馬牽馬輩理馬書吏等。令本寺取考癸酉庚戌例。施賞後草記。又敎曰。今番船所勞役。比前倍蓗。合有嘉賞之典。工曹判書鄭好仁半熟馬一匹賜給。郎廳曺翬振洪秉德陞敍。又敎曰。利川宿所站地方官本縣監李端會。半熟馬一匹賜給。今番船艙勤勞最著差使員長湍府使魚鍚定。內下中鹿皮一令賜給。楊州前牧使嚴璹。半熟馬一匹賜給。其餘各務差使員中一路都差使員水原府使金光默。橋梁差使員豐德府使尹守仁。坡州牧使洪檍。各兒馬一匹賜給。差使員慶安察訪孫碩周。楊根前縣監金載華。通津府使卞至健。衿川縣監李昌遠。南陽府使姜世晃。安城郡守李昌中。亦爲兒馬一匹賜給。又敎曰。啓螺宣傳官田翊顯任屹。各內下弓矢一部賜給。內吹依例。令該衙門營門施賞。其中駕前後待令兼內吹。旣命別單書啓。依付標數爻。亦爲施賞後草記。又敎曰。御前前排次知知彀官呂從周。旣已施賞勿論。旗牌官崔仁得弓矢一部賜給。廵牢等依付標啓下。自本營施賞後草記。利川晝停站加把廵牢賞格付標數。此則以內下者頒給事分付。又敎曰。宿衛所事知執事敎鍊官張光郁史廷煥李廷復。各內下弓子一張賜給。隨駕敎鍊官高時元安尙恒洪成龜禹叙疇。各內下箭竹五十箇賜給。
정조 3년 · 강
命金昌集墓致祭。
정조 3년 · 목
敎曰。故相忠獻公金昌集墓在驪州云。令地方官致祭。
정조 3년 · 강
吏曹參判兪彥鎬。以前吏曹參議金亮行附奏啓。
정조 3년 · 목
書啓以爲。臣奉聖旨。傳諭于前吏曹參議金亮行處。則以爲。伏蒙聖慈。曲察微諒。許解職名。今則無所拘碍。庶可一覲耿光。依下敎祗詣行宮。以俟進退云。臣旣承偕來之命。仍爲留待。
정조 3년 · 강
正言朴天行避嫌乞遞。賜批。
정조 3년 · 목
避嫌略曰。臣日前山城試士殿座時。未諳體例。擅移班次。致有承宣請推之擧。其何可晏然於臺次乎。請命遞斥臣職。批以。勿辭。
정조 3년 · 강
司諫金履禧上疏乞遞。仍討逆。賜批。
정조 3년 · 목
疏略曰。臣伏承薇院除命。固當竭蹶趨承。而第臣年前待罪南邑。本縣解由及修出之前。銓曹亦不爲照察。遽然檢擬。解由拘礙。乃是不易之法。而此時在鄕。亦所不敢。力疾登途。來伏私次。乞命遞改。噫嘻痛矣。今日合辭中。當勘而未勘者。何莫非一世之所共誅。三尺之所難貸。而鄭妻之千妖萬惡。實大逆之根本。龜柱之窮凶極惡。乃諸賊之巨魁。此誠千古所未有之極逆大憝。有罪如此。而假息於覆載之間。神人之憤。無可洩之時矣。伏願亟降兪音。快正邦刑。其餘合辭中所討者。竝卽允從焉。批以。所陳當留意。疏辭下該曹稟處。
정조 3년 · 강
驪州幼學鄭雲紀等上疏。請先正臣宋時烈享祠重建。賜批許之。
정조 3년 · 목
疏略曰。臣等有區區所懷。徊徨囁嚅。以迄于今。願得間而畢其說焉。以我 孝宗大王之聖。將伸大義於天下。而所與密勿謨猷者。實先正臣宋時烈一人。則雖其中途 賓天。事切未究。而風聲所樹。式至于今。臣等嘗聞先正於 孝廟弓劍旣藏之後。往來鄕。瞻望衆設。以寓羹墻之慕。是以前輩皆言。此地不可無先正俎豆之享。顧因建祠有朝禁。趑趄未敢。嚮在辛亥年間。多士營立數間屋子。以爲棲神之所。工役纔完。混入於毀撤之際。自此寒藻飛泉。一薦其誠。其路末由矣。亟令有司。重建數楹於當日撤毀之址。春秋以享先正文正公宋時烈。俾我曠千百歲君臣美蹟。表揭於來後。批以。祗謁 陵寢。餘懷憧憧。爾等之請。亦不可已者。特爲許施焉。
정조 3년 · 강
召見司僕提調李徽之于誠正閣。
정조 3년 · 목
予曰。卿則異於他重臣。故予亦倚畀。而迭居兩銓。一心公平者。予於卿見之矣。予以此每庸嘉尙。而許以耿介矣。徽之曰。臣前後兩銓。無一圖報。而日前儒賢筵奏。尤極悚恧。無地自容。第以幸行在前。不敢言私。冒沒陪往矣。至今思之。實無廉恥。萬無行公之望矣。予曰。儒賢亦豈有深意。而旣有廉恥等語。則非但在卿私義。有難行公。在上禮使之道。亦不可一向敦迫故。俄亦以司僕提調召見。而不以吏判召之矣。徽之曰。前後蒙恩。天地罔極。而又承下敎。不勝感激矣。予曰。卿之辭懇旣如此。今番則不可不姑令遞免。俾伸卿情勢耳。
정조 3년 · 강
遞吏曹判書李徽之。
정조 3년 · 목
敎曰。無論本事之如何。向者儒賢之奏。旣有云然之說。吏判筵懇。又甚切摯。尊冡宰。乃所以尊朝廷之意也。迭授兩銓於此重臣者。取其爲國之心。而大抵久居銓地。致有不安。亦非禮下之道。吏曹判書李徽之本職。今姑許遞。
정조 3년 · 강
命擊錚及上言捧供零星問啓。
정조 3년 · 목
敎曰。今番 陵幸出還宮時。部字內擊錚及駕前上言。非至數人。則今此捧供者。若是零星。事極怪訝。自政院問啓。
정조 3년 · 강
命今番隨駕軍兵別試射試取。陪從二品以上應射。
정조 3년 · 목
敎曰。今番隨駕軍兵之通晝夜十六日勞苦。前所罕有。況百餘年內。此 陵展謁。只是三次者乎。依癸酉庚戌驪州 陵幸時例。宜有慰悅之道。隨駕侍衛將士及軍兵。當以別試射試取。以此分付。日字以望後念前擇入。敎曰。隨駕將臣及承史玉堂東西班倍從宗臣文武二品以上京畿監司。亦依先祖庚申庚戌例。以帿布及帿箭貫革。各一廵應射事分付。又敎曰。今此親臨別試射會試日。則規矩亦依古例。武臣有職人及將校。勿論除初試及初試。以柳葉箭騎蒭各一廵試取。軍兵則勿論除初試已初試。鳥銃一廵試。射放皆以一中以上。分等論賞。以此預爲分付。知悉擧行。又敎曰。古例別試射。亞於觀武才。體面不輕而重。然當此節省之時。不容徒循張大之事。規矩從略磨鍊。書下落點。望筒勿爲入之。依此擧行。雖是慰悅軍兵之事。亦不宜亂雜。隨駕將士軍兵。竝令自該軍門。先設初試。只入格人應試於親臨日。其中仍特敎除初試者。直赴於親臨日事。亦爲分付。又敎曰。念前連値國忌。各營門別試射初試。勿拘齋日擧行事。卽爲分付。又敎曰。今番各營門初試應射放人。各色總數。區別分類。使之今日內別單書入。又敎曰。宿衛所所管將官將校武藝別監駕前別抄駕後禁軍攔後別隊馬兵槍劍軍攔後軍御前前排及招搖旗手。本所前排軍及招搖旗手內吹兼內吹近仗軍等。竝除初試應射。又敎曰。各營門初試時規矩。將校馬軍等。柳葉箭一廵邊二中以上。騎蒭一廵二中以上人。各取一技。軍兵則鳥銃一廵邊二中以上事分付。又敎曰。司僕牽馬輩御前燈籠軍轎子。竝屬之兵曹。設初試試取。蛟龍旗馬上奉持步下奉持標旗馬上奉持步下奉持。竝特爲除初試應射。又敎曰。兵房承旨持庚戌癸酉試才謄錄入侍。
정조 3년 · 강
命今番隨駕將士別試射。親臨蕩春臺磨鍊。
정조 3년 · 목
承旨李義翊啓言。今番隨駕將士別試命下矣。親臨處所。以何處爲之乎。敎以。此亦依古例。以蕩春臺磨鍊可也。 敎曰。蕩春臺親臨隨駕將士別試射時。隨駕禁軍別將及番將各營中軍別將千總騎士將把總哨官以上總府堂郞五衛將宣傳官武兼東西班武臣堂上堂下內侍掖庭署。幷特爲除初試應射。
정조 3년 · 강
領議政金尙喆箚陳病狀。乞解本兼諸任。賜批。
정조 3년 · 목
批以。所愼自當勿藥。卿其安心勿辭善攝。仍命遣史官傳諭。
정조 3년 · 강
平安監司金鍾秀上疏乞遞。賜批。
정조 3년 · 목
批以。方面體重。不可輕解。卿其勿辭按藩。
정조 3년 · 강
命禁府時囚罪人。今日內開坐捧供以入。
정조 3년 · 강
命罪人金奉鎭等嚴刑得情。
정조 3년 · 목
因刑曹僞造罪人金奉鎭。殺獄罪人李千奉。僞造御寶罪人朴★(王+善)。殺獄罪人李光點。僞造御寶罪人金龍河加刑啓目。竝敎以。更各別嚴刑。期於得情。
정조 3년 · 강
遣承旨。詣 明陵奉審。局內諸 陵一體奉審。
정조 3년 · 강
命遣吏郞。摘奸諸執事淸齋。
정조 3년 · 목
儲慶宮 毓祥宮　延祐宮　景祐宮　永昭廟　文禧廟秋夕節祭。在再明也。
정조 3년 · 강
放時囚趙暾。保放金履信。
정조 3년 · 목
敎曰。事係二十年前事。旣無所犯。且是懸車之人。時囚中趙暾。特爲放送。又敎曰。時囚中順興府使金履信。聞是喪人云。保放事分付。
정조 3년 · 강
命狹輦軍。除初試應試。龍虎營初試。別將代行。
정조 3년 · 목
敎曰。昨日傳敎中遺漏挾輦軍。依例除初試應試事分付。又敎曰。挾輦軍其數夥然。親臨日勢難擧行。今初試時。先爲試取。只賞格別單修整。待令于帳前事分付。又敎曰。龍虎營初試。當爲設行。兵判未差代間。先令禁軍別將代主掌擧行。
정조 3년 · 강
命時囚今日內勘放。
정조 3년 · 목
敎曰。滯囚可悶。囚供待判下。皆令今日內。以草記議處。照律後放送。
정조 3년 · 강
命下該道査處事。趁卽覆啓。
정조 3년 · 목
敎曰。近來下該道査處之事。率多徑歲淹滯。殊甚未安。今番則必皆趁卽盡數覆啓事。申飭諸道。過時不爲擧行處。該房亦爲察推。
정조 3년 · 강
命鍊戎臺擧動。以十九日定行。
정조 3년 · 목
因禮曹擧動吉日推擇啓也。
정조 3년 · 강
戶曹。以具德曾等上言勿施啓。
정조 3년 · 목
該曹啓言。東部幼學具德曾。以免稅分衿事上言。順天幼學趙夢臣。以籍沒田土還出給事上言。水原良人金斗昌等。以宮房有土之出稅後加徵事上言。而俱甚猥屑。請竝勿施。允之。
정조 3년 · 강
判下兵曹鍊戎臺動駕時軍兵磨鍊草記。
정조 3년 · 목
因草記。敎以。禁衛營爲先廂。御營廳爲後廂。各以騎士三番。步軍四哨磨鍊。訓局留陣置之。總戎使率僧軍。彰義門外稍廣處迎接。仍爲後廂事分付。禁軍則三番隨駕。餘勿留營事。一體分付。
정조 3년 · 강
持平宋樂申應淵避嫌。賜批。
정조 3년 · 목
避嫌略曰。日前山城殿座試士時。誤認侍臣之先退。徑自離次。致有承宣請推之擧。莫非臣等昏謬之致。何可晏然於臺次乎。請命遞斥臣等之職。批以。勿辭。
정조 3년 · 강
兵曹判書鄭尙淳上疏乞遞。賜批許之。
정조 3년 · 목
疏略曰。臣之冒據非據。豈材有所堪而然哉。初因大政之踰限。計出副急。終緣幸行之迫近。義重陪扈。黽勉冒應。有䚁于心。臣與東銓。處義去就。宜無異同。本職今姑許遞。
정조 3년 · 강
吏曹參判兪彥鎬上疏自引。賜批。
정조 3년 · 목
疏略曰。長僚因向日儒臣所奏。引義祈免。至蒙特遞之恩。筵席語秘。雖未知儒賢所奏之如何。而難安之情。實與長僚無異。其何敢晏然自恕乎。乞垂鑑諒。亟命鐫削臣職。批以。卿其勿辭行公。
정조 3년 · 강
判下金吾秋曹上言擊錚原情覆啓。
정조 3년 · 목
義禁府啓言。童蒙李雙孫。其父爀。以逆賊之弟。其所罪犯。又如是深重。請置之。敎以。當初所坐。與干係逆獄有異。亦不過豪强。編配亦至十餘年之久。且有曠蕩之曲。分揀放送。又啓言。鄭燦欽。其祖煕普酌處時。以不無綢繆之跡。旣有傳敎。且係年久鞫獄。不可輕易處之。請置之。敎以。此事曾聞於 先朝筵席。而其在重獄體之道。不可輕易決折。自本府更考文案。論理稟處。 刑曹啓言。金致衡。其父東仁之定配。與尋常定配有異。而肆然號籲。上言辭緣。請置之。敎以。當初發配。旣出減一律。則到今肆然上言。極涉痛駭。自本曹科治後放送。又啓言。朴忠行。其父道淳之定配。旣出於特敎。則其子呼冤。極涉無嚴。請勿施。敎以。當初發配。特以渠以任譯。不能督飭之事。與負債及受錢人等之全然不納。事件旣異。合有疏釋之典。分揀放送。又啓言。明召史。其夫洪啓材。以薄待養母爲罪。不可輕易放釋。請置之。敎以。此等罪狀。名雖重而實不然。則雖是無知下賤。豈不爲干和傷敎之一端。令道臣親執採探。期於明覈事分付。又啓言。車召史。其夫所犯。關係伐喪。毆打人物。至於頭額破傷。不可遽放。請置之。敎以。編配旣多年。合有疏釋之道。放送。又啓言。李岱。其曾祖墳山單靑龍。朴師淳偸葬。至煩天聽。別定査官公決之意。請分付道臣。敎以。令道臣親執詳査公決後形止狀聞。又啓言。奴千萬。其上典喪行。停柩于果川。李命基。稱以渠山近處。亂打上典。裂破魂箱事。訴官。而自官定配收續。請勿施。敎以。令本道更爲嚴處事分付。
정조 3년 · 목
具翼善冠袞龍袍。乘輿出宣化門。由光範門詣藥房。降輿入齋室。
정조 3년 · 강
命藥院都提調入侍。
정조 3년 · 목
敎曰。有事 眞殿。齋宿本院。而卿以都提擧。不參候班。殊極悵然。所愼不至難强。則卽爲入侍事。遣史官傳諭。
정조 3년 · 강
以趙重晦爲吏曹判書。權噵爲兵曹判書。
정조 3년 · 목
敎曰。銓地皆空。此何像也。首揆引病。左揆亦不參候班。亞銓又若是撕捱。將無受薦擬薦之人。開政杳然。吏兵判前望單子入之。
정조 3년 · 강
命吏曹參判兪彥鎬許遞。以李秉模爲吏曹參議。
정조 3년 · 목
敎曰。勢難行公。吏曹參判兪彥鎬本職許遞。又敎曰。銓曹無人。吏曹參議前望單子入之。
정조 3년 · 강
以南鶴聞爲承旨。
정조 3년 · 목
敎曰。承旨有闕代。兵曹參知南鶴聞除授。
정조 3년 · 강
命領左相家。遣御醫看病。
정조 3년 · 목
敎曰。領相家遣御醫看病。又敎曰。左相家遣御醫看病。
정조 3년 · 강
以金宇鎭爲北評事。
정조 3년 · 목
敎曰。科限不遠。北評事未差之代。口傳差出。使之趁卽下送。
정조 3년 · 강
有政。吏曹判書趙重晦進。
정조 3년 · 목
以李東郁爲司諫。李亮載爲正言。徐簡修爲高陽郡守。田文顯爲通津府使。趙尙鎭爲洪忠都事。柳誼爲慶尙都事。朴天衡爲全羅都事。李度默爲黃海都事。申熤爲咸鏡都事。李時秀爲平安都事。沈樂洙爲洪忠道京試官。趙時偉爲慶尙左道京試官。朴祐源爲全羅左道京試官。沈煥之爲平安南道京試官。
정조 3년 · 강
左議政徐命善箚陳病狀。乞解本兼諸任。賜批。
정조 3년 · 목
箚略曰。伏聞有事 眞殿。齋臨本院。以賤臣之獨阻候班。至有悵然之敎。史官來宣。入侍有命。臣雙擎跪讀。感淚自逬。噫臣之病狀。苟有轉動之望。何敢爲偃然不赴之計。諸症添㞃。不敢煩陳。束帶登筵。其勢末由。若蒙曲賜矜諒。許解臣本兼諸職。則生成之澤。臣當隕結。批以。以疾未赴。庸何傷乎。卿其安心勿辭。善攝焉。
정조 3년 · 강
照勘時囚徐侃修等。
정조 3년 · 목
義禁府啓言。滯囚以草記議處照律後放送事命下矣。時囚徐侃修。不善擧行。致有沙工作弊之擧。卞至健宋載德等。執船之際。一任下輩。金載華。奸吏偸竊倉穀。不能覈出。嚴璹。船艙及假家所用伐木時。監色輩稱以雇價。私自收斂於民戶。朴師崙。道路橋梁之修治。不善擧行。以招民怨。李柱延。漂人問情。初不審愼侃修。笞四十收贖。付過還職。至健載德載華璹師崙柱延。杖八十收贖。奪告身三等放送。李恒林。稅穀晚發。笞五十收贖。解見任放送。李羲和。廩餘及儲置米發賣。勒捧高價。杖六十收贖。奪告身放送。李錫稷。儲置米傳關租還穀取用。俱極痛駭。申大孫李叙中金履信韓光載李謙鎭。流來隱結。私自區處。履信光載。告身盡行追奪。三年禁錮。而杖一百收贖放送。錫稷。杖一百收贖。告身盡行追奪。咸悅縣定配。叙中。杖一百收贖。告身盡行追奪。永柔縣定配。謙鎭。杖一百收贖。告身盡行追奪。三年禁錮。臨陂縣定配。而依例押送。敎以。有功義者。各減一等。
정조 3년 · 강
詣 璿源殿行茶禮。
정조 3년 · 목
具翼善冠袞龍袍出齋室。乘輿詣端暉門外。降輿詣 璿源殿。行禮畢。出端暉門乘輿。由光範門入宣化門還內。
정조 3년 · 강
召見洪忠監司李秉鼎于誠正閣。
정조 3년 · 목
予曰。湖西一路。素稱難治。而委畀卿者。意謂卿必不負朝家故也。秉鼎曰。臣日夜憧憧。只欲殫竭而已矣。
정조 3년 · 강
命湖西守令受由上京者。催促下送。
정조 3년 · 목
洪忠監司李秉鼎啓言。當此秋務方殷。科試不遠之時。本道守令之受由上京者。請催促下送。從之。
정조 3년 · 강
諭領議政金尙喆。
정조 3년 · 목
敎曰。昨因御醫之書啓。聞卿疾恙。不至服藥。意謂日間。自可痊可。長單忽至。此何事也。設使美疹。矌日彌留。臥閤論道。固無所妨。而以一時之恙。有此意外之擧。誠莫曉其故也。國勢時像。無一可恃。卿之若是引疾。豈國體之道乎。良用慨然。卿其卽爲撤單。安心調理。俟少間造朝。共濟國事焉。仍命遣承旨傳諭。
정조 3년 · 강
行召對于誠正閣。經筵官宋德相。承旨徐有防。玉堂吳大益趙鼎鎭。記事官李兢淵鄭東浚。
정조 3년 · 목
講近思錄。○予曰。遠行之餘。能無所損乎。德相曰。幸免疾恙矣。德相曰。臣頃有所率爾仰達者。而追後聞之。其人不知音樂云。不勝惶悚矣。予曰。何必復提乎。德相曰。金亮行。望後當上來云。古人云國事付晦叔。臣則將退去矣。予曰。此何言也。兩儒賢同心協贊。豈不好耶。德相曰。臣則上來已久。徒煩恩眷。不勝惶悶矣。予曰。卿言過矣。予曰。樂院事。有所下敎於該曹。而一提調上疏過矣。德相曰。批旨誠好矣。予曰。今日適有小饌賜卿矣。予曰。向日臨障書院。卿言果出於公心。而果與驪江有異矣。德相曰然矣。予曰。此亦與先正之驪江有異。而 先王朝旣命毀撤。則今何可輕易許之乎。予於批旨。欲籍重推卿言。此果何如。德相曰。此果與先正臣之驪江有異矣。自上商量處分似好矣。
정조 3년 · 강
命李浣廟祀不祧。
정조 3년 · 목
經筵官宋德相啓言。故忠翼公李浣。孝廟腹心將臣。而其死時遺命。葬近 寧陵。忠悃如此。李浣廟祀。請使之不祧。從之。
정조 3년 · 목
經筵官宋德相啓言。延最績。當己巳午人之時。直言極諫。力救吳朴兩臣之死。桁楊之下。一辭不變。其忠節凜然。 肅廟朝已贈吏判。尙未贈諡。請令贈諡。從之。
정조 3년 · 강
差下實錄郎廳柳誼等。
정조 3년 · 목
實錄廳啓言。昨政。本廳郎廳之出外幕者。至於四人之多。其中柳誼。所受書役。多有未畢者。不可付之生乎。慶尙都事之任。今姑改差。還爲差下。使之依前擧行。趙尙鎭李度默朴天衡代。以前司諫李顯永。校理金翊休。前正言宋民載差下。請察任。允之。
정조 3년 · 강
承旨李枰。以領議政金尙喆附奏啓。
정조 3년 · 목
書啓以爲。臣奉聖諭。傳諭于領議政金尙喆所住處。則以爲。猥陳疾痛之呼。伏承善攝之敎。況命太醫來視。別是優渥。臣是何人。乃敢得此。第臣狗馬之疾。非藥石之可治。中書重任。有不容曠日虛縻。不得不爲尋單之擧。方此顒祝。千萬不自意近密之臣。來宣聖諭。萬萬懍悚。徒爲添病之端。恐無以仰體聖意。違慢之罪。惟重勘是俟云矣。
정조 3년 · 강
以李顯永金翊休宋民載柳誼。單付兼實錄編修官。諭領議政金尙喆。
정조 3년 · 목
敎曰。予其可捨卿歟。卿胡不諒予肝膈之諭。復尋辭單乎。卿於昨年引疾求解也。予謂卿曰。卿疾不至難强。而欲燈鞶裭之懇。終非做實底道也。卿能記有否也歟。況卿年紀雖高。精力無異强壯。此不但予以爲然。抑亦通朝之所告知者。則卿今縱有一時無妄之憂。不日而自臻勿藥。卿豈忍因此而。便作決退之階歟。然則卿之待予。何乃太薄也。予則必不欲捨卿。卿則必欲辭予。予於是乎重爲之慨咄。殆忘寢息也。噫卿若一念體國。不擇夷險。則試看今日之國勢世道。是豈元老告退之時也。卿久居中書。思欲一遞之意。予亦體諒。而卿其惠之。以卿之身。視國家。孰大孰小乎。孰輕孰重乎。然則卿以卿一身之勞瘁。決意圖養閑之方者。不亦未盡商量而然乎。昨於初度之批。予意略已及之。卿不惟不思改圖。請告若前。予則以爲。卿於此擧。不無所失也。予小子以否德。忝承艱大。溢目憂虞。觸事瘡疣。雖以朝著上言之。規模立乎。風俗正乎。法紀張乎。陂耶熄乎。凡此四者。迄無一事之底定。滾滾囂囂。如車無輪。如舟無楫。暝谷迷津。指無所向。則雖謂岌岌乎殆哉可也。忍可捨卿熟鍊之乎。更求別人乎。卿雖不自恤。獨不念卿所莅之地。所叨之職乎。設使卿有不可强之情勢。惟予在矣。卿可恃而無恐。又況初無難安之端。而忽復言病至此者。果何意義歟。然今天氣過涼。兼以朝盡異候。此時調將。易致失宜。卿其卽停所上之單。便宜善攝。俟少間造朝。無負予小子區區之望事。遣承旨傳諭于領議政
정조 3년 · 강
命試射入格別單付諸會試。
정조 3년 · 목
敎曰。今番 陵幸。軍兵偏若。別設試射。不但仰述故事。意在慰悅軍情。初意則亦不欲因此亂雜故。規矩書下時。只言二中。不言二分矣。以此之故。如柳銃之貫一中。騎蒭之一中。皆是瑞蔥臺規矩之二分。而今番不在人格中。此當初傳敎中二分之分字。書以中字之致也。以此數赴會試。則將無入格之人。殊非予本意。初試規矩傳敎中。柳葉箭騎蒭鳥銃二中。故以二分書出。仍令各該營門。柳銃之貫一中以上。騎蒭之一中以上之爲瑞蔥臺二分畵者。更爲別單書入。付諸會試。使規矩不至更變。而兼視寓予慰悅之意事。卽爲分付。
정조 3년 · 강
命殿座處所擧行。問于該曹以啓。
정조 3년 · 목
敎曰。再明動駕。雖是城外。纔徑 陵幸。除弊之道。不可不念。殿座處所房闥修補修理等事。使之除之事已。有所下敎。果依此擧行乎。問于該曹以啓。
정조 3년 · 강
命再明日動駕時。斥堠伏兵及設布帳置之事。分付都監。
정조 3년 · 목
敎曰。訓局軍兵。勞苦可悶。故今番特令除隨駕者。意有在焉。再明日動駕。雖是城外。不過咫尺。斥堠伏兵。一幷安徐事。分付本都監。又敎曰。今番動駕時。旣除本局軍兵勞苦之弊。則設布帳。除亦無妨。徒煩轉。輸置之事。分付都監。
정조 3년 · 강
命忠壯將忠翊將隨駕安徐。
정조 3년 · 목
敎曰。扈衛軍官。旣命勿爲隨駕。忠壯將忠翊衛將隨駕。亦爲安徐事分付。
정조 3년 · 강
命入直軍兵。勿以都監替代。各處只存三分一留營。餘幷屬之前後廂。
정조 3년 · 목
敎曰。建陽門西營入直禁衛軍兵。集春營東營入直御營軍兵。勿以都監軍兵替代。各處只存三分一留營。餘竝屬之前後廂。以充各四哨之數事。分付該營。仍令兵曹。節目中使之付標。
정조 3년 · 강
命別試射時。時原任大臣宗宰入侍。依例爲之。
정조 3년 · 강
政院。以殿座處所問啓。
정조 3년 · 목
本院啓言。問于戶曹。則以爲。今此擧動時。殿座處所修補修理等事。自總戎廳爲之。故日前聽傳敎後。知委於總戎廳。而本曹則元無擧行之事云矣。
정조 3년 · 강
領議政金尙喆陳疏。乞解本兼諸任。賜批。
정조 3년 · 목
疏略曰。臣之唐突尋單。未能感回天意。昨日聖諭中。久居中書予亦體諒之敎。聖念及此。德意藹然。而若臣今日乞遞。卽病也。自來宿病。又添寒疾。神氣漸脫。閉戶呻楚。倘蒙矜諒。解臣本兼諸任。置之樞府散局。則生殞死結。當如何報之也。批以。昨日敦勉。備悉心腹之諭矣。今朝卿果撤單。此心欣喜。曷可勝言。予旣知卿心。卿又體予意。更何必多誥爲哉。美恙自可勿藥。動駕又在不遠。卿其安心善攝。俟間造朝。以副予企想之意。仍命遣承旨傳諭。
정조 3년 · 강
行大司諫鄭晚淳疏陳父病乞遞。仍附懲討。賜批。
정조 3년 · 목
疏略曰。臣老父年今八十有一矣。近因日氣之不調。患感忒甚。食飮全廢。臣方左右扶將。末由暫移。伏乞亟許鐫削。俾便救護焉。噫鄭妻之千妖萬慝。龜柱之窮凶極惡。卽覆載難容之賊。不過近島圍籬而止。王政失刑。寧不凜然。亟從三司之請。批以。所陳當留意。卿其勿辭。救護父病。
정조 3년 · 강
獻納李命勳陳疏自引乞遞。仍懲討。賜批。